देश में कोरोना वैक्सीन की कुल 58.82 करोड़ खुराकें दी जा चुकी हैं: सरकार
देश में सोमवार को कोविड-19 रोधी टीके की 56,10,116 खुराक दिए जाने के साथ अब तक कुल 58.82 करोड़ खुराक दी जा चुकी हैं। केंद्रीय स्वास्थ्य मंत्रालय ने यह जानकारी दी।
नई दिल्ली: देश में सोमवार को कोविड-19 रोधी टीके की 56,10,116 खुराक दिए जाने के साथ अब तक कुल 58.82 करोड़ खुराक दी जा चुकी हैं। केंद्रीय स्वास्थ्य मंत्रालय ने यह जानकारी दी। शाम सात बजे तक एक अनंतिम रिपोर्ट के मुताबिक, टीकाकरण अभियान के 220वें दिन (23 अगस्त) को 39,62,091 लोगों को पहली खुराक और 16,48,025 लोगों को दूसरी खुराक दी गयी। मंत्रालय ने रेखांकित किया कि देश की जोखिम वाली आबादी की रक्षा के लिए एक औजार के तौर पर टीकाकरण अभियान की नियमित तौर पर समीक्षा की जा रही है और उच्च स्तर पर इसकी निगरानी की जा रही है। सोमवार सुबह से पिछले 24 घंटों में देशभर से कोरोना संक्रमण के 25 हजार 72 नए मामले सामने आए हैं। इस समय अवधि में 44 हजार 157 मरीज कोरोना से उबरने में सफल रहे और 389 मरीजों की मौत हो गई है। स्वास्थ्य मंत्रालय द्वारा जारी किए गए ताजा आंकड़ों के अनुसार, अबतक देश में कोरोना संक्रमण के कुल 3 करोड़ 24 लाख 49 हजार 306 मामले आ चुके हैं, जिनमें से 3 करोड़ 16 लाख 80 हजार 626 मरीज कोरोना संक्रमण को मात देने में सफल रहे हैं।अबतक देशभर में कुल 4 लाख 34 हजार 756 लोगों की कोरोना की वजह से मौत हुई है। इस वक्त देश में कोरोना के एक्टिव मामलों की संख्या 3 लाख 33 हजार 924 है। देश में अबतक 58 करोड़ 25 लाख 49 हजार 595 कोविड वैक्सीन डोज लगाई जा चुकी हैं। कोरोना के एक्टिव मामलों की संख्या कुल मामलों का 1.03 प्रतिशत है। करीब 160 दिन बाद उपचाराधीन मरीजों की संख्या सबसे कम दर्ज की गई है। केन्द्रीय स्वास्थ्य मंत्रालय की ओर से जारी किए गए नए आंकड़ों के अनुसार, पिछले 24 घंटे में उपचाराधीन मरीजों की संख्या में कुल 19,474 कमी आई है। मरीजों के ठीक होने की राष्ट्रीय दर 97.63 प्रतिशत है।देश में अभी तक कुल 50,75,51,399 नमूनों की कोविड-19 संबंधी जांच की गई है, जिनमें से 12,95,160 नमूनों की जांच रविवार को की गई। आंकड़ों के अनुसार, दैनिक संक्रमण दर 1.94 प्रतिशत है, जो पिछले 28 दिन से तीन प्रतिशत से कम है। वहीं, साप्ताहिक संक्रमण दर 1.91 प्रतिशत है, जो पिछले 59 दिन से तीन प्रतिशत से कम है। देश में अभी तक कुल 3,16,80,626 लोग संक्रमण मुक्त हो चुके हैं और कोविड-19 मृत्यु दर 1.34 प्रतिशत है।